Er det nu ecstasy, man har købt? Og er kokainen blandet med kreatin eller lægemidler som Levamisol, der kan ødelægge immunforsvaret?

En række eksperter mener, at Roskilde Festival bør give festivalgæsterne mulighed for at få testet deres stoffers indhold, fordi stoffer ofte er blandet med tilsætningsstoffer, som kan give alvorlig sygdom.

»Roskilde Festival har ligesom alle andre spillesteder et ansvar for gæsternes sikkerhed. De er nødt til at tage skyklapperne af og acceptere, at de ikke kan holde folk fra at tage stoffer. I stedet for en masse forbud bør fokus være på at skadereducere og oplyse folk om indholdet af de stoffer, de indtager«, siger Kim Gosmer, der er medicinalkemiker og igennem flere år på Institut for Retsmedicin i Aarhus har undersøgt og analyseret politiets beslaglagte kokain for tilsætningsstoffer.